1.

A 67. cikk helyébe a következő szöveg lép: „67. cikk A kiállításra szánt, fogságban tartott madarak mozgatására vonatkozó követelmények (1) Felelős személyek csak abban az esetben mozgathatnak fogságban tartott madarakat egy másik tagállamban rendezett kiállításra, ha az említett állatok megfelelnek az 59. cikkben meghatározott feltételeknek. (2) Egy másik tagállamban rendezett kiállításra történő mozgatás előtt egy tagállam felelős személyei az alábbi feltételek mellett gyűjthetnek össze fogságban tartott madarakat az ugyanazon tagállamban található, egyetlen nyilvántartásba vett létesítményben: a) a fogságban tartott madarak legfeljebb 12 órán keresztül tartózkodnak az adott létesítményben; b) a gyűjtés időpontjában a létesítményben csak az adott kiállításra szánt, fogságban tartott madarakat tartják; c) a létesítményben összegyűjtött, fogságban tartott madarak közvetlenül olyan nyilvántartásba vett vagy engedélyezett létesítményekből érkeznek, amelyekben folyamatosan tartják őket, és amelyekben a szóban forgó madarak tekintetében teljesülnek az 59. cikkben meghatározott feltételek. (3) A röptetéses kiállítások kivételével a kiállítás felelős személye biztosítja, hogy: a) az állatkiállításra csak azokat a fogságban tartott madarakat lehessen behozni, amelyeket a kiállításon való részvétel céljából előzetesen nyilvántartásba vettek; b) a kiállítás helye szerinti tagállamban található létesítményekből származó madarak kiállításra való behozatala ne veszélyeztesse a kiállításon részt vevő madarak egészségi állapotát, és ennek érdekében vagy i. ugyanazon egészségi állapotot írja elő a kiállításon részt vevő összes fogságban tartott madár számára; vagy ii. a kiállítás helye szerinti tagállamból származó, fogságban tartott madarakat a más tagállamokból származó, fogságban tartott madaraktól elkülönítve, külön helyiségekben vagy elkerített területeken tartja; c) egy állatorvos i. elvégezze a kiállításon részt vevő, fogságban tartott madarak azonosságának ellenőrzését az említett madaraknak a kiállításra való behozatalát megelőzően; ii. figyelemmel kísérje a madarak klinikai állapotát a kiállításra való behozataluk során és a kiállítás alatt. (4) A felelős személyek biztosítják, hogy az (1), (2) és (3) bekezdéssel összhangban kiállításra szállított, fogságban tartott madaraknak az említett kiállításokról egy másik tagállamba történő mozgatására csak abban az esetben kerüljön sor, ha a madarak megfelelnek a következő követelményeknek: a) az állatokat a 81. cikknek megfelelő állategészségügyi bizonyítvány kíséri; vagy b) a röptetéses kiállításokon résztvevők kivételével a fogságban tartott madarak esetében az állatokat a következő dokumentumok mindegyike kíséri: i. a (3) bekezdés c) pontjában említett állatorvos által kiadott nyilatkozat arról, hogy a kiállítás során a madaraknak a 81. cikk szerinti eredeti állategészségügyi bizonyítványban igazolt egészségi állapota nem romlott; ii. a származási tagállam illetékes hatósága által a fogságban tartott madarak kiállításra történő mozgatása céljából a 81. cikk szerint kiállított, érvényes eredeti állategészségügyi bizonyítvány; c) röptetéses kiállításon részt vett madarak esetében az állatokat a származási tagállam illetékes hatósága által a madarak röptetéses kiállításra történő mozgatása céljából a 81. cikk szerint kiállított állategészségügyi bizonyítvány érvényes eredeti példánya kíséri a b) pont i. alpontjában leírt nyilatkozat nélkül, feltéve, hogy: i. az állatokat a származási tagállamba viszik vissza; és ii. a fogságban tartott madarak származási tagállamba történő mozgatása lezárul a származási tagállam illetékes hatósága által a fogságban tartott madarak röptetéses kiállításra történő mozgatása céljából a 81. cikk szerint kiállított eredeti állategészségügyi bizonyítvány érvényességi idején belül. (5) A (3) bekezdés c) pontjában említett állatorvos csak abban az esetben állíthatja ki a (4) bekezdés b) pontjának i. alpontjában említett nyilatkozatot, amennyiben: a) az állatokat a származási tagállamba viszik vissza; b) megfelelő intézkedéseket tettek annak érdekében, hogy a fogságban tartott madarak származási tagállamba történő mozgatása lezáruljon a származási tagállam illetékes hatósága által a fogságban tartott madarak kiállításra történő mozgatása céljából a 81. cikk szerint kiállított eredeti állategészségügyi bizonyítvány érvényességi idején belül; c) a (3) bekezdés b) pontjában meghatározott feltételek teljesültek.”